รณรงค์ชวนประชาชนสังเกตตัวเองเข้าข่ายโรคเรื้อนให้รีบรักษา ย้ำรู้เร็วรักษาทัน ป้องกันความพิการได้
นายแพทย์ธเรศ กรัษนัยรวิวงค์ อธิบดีกรมควบคุมโรค กล่าวว่า เนื่องในวันราชประชาสมาสัย 16 มกราคมของทุกปี ซึ่งเป็นวันน้อมรำลึกในพระมหากรุณาธิคุณและสืบสานพระราชปณิธานการกำจัดโรคเรื้อน ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่ทรงก่อตั้งสถาบันราชประชาสมาสัย เพื่อผลิตบุคลากรและค้นคว้าวิจัยเกี่ยวกับโรคเรื้อน ปีนี้กระทรวงสาธารณสุข จัดให้มีสัปดาห์รณรงค์ค้นหาผู้ป่วยรายใหม่ทั่วประเทศ ระหว่างวันที่ 16 - 22 มกราคม 2566 เพื่อสร้างความตระหนักรู้เกี่ยวกับโรคเรื้อน ให้ประชาชนสามารถสังเกตอาการของตนเองและคนใกล้ชิด ให้เข้ามารับการตรวจรักษาอย่างรวดเร็ว ลดความพิการที่อาจเกิดขึ้นได้โรคเรื้อนเคยเป็นปัญหาสำคัญของประเทศไทย ปัจจุบันสามารถกำจัดให้ลดลงได้ด้วยความร่วมมือของทุกภาคส่วน โดยใน ปี 2564 ที่ผ่านมา พบผู้ป่วยรายใหม่ 62 ราย ส่วนมากอยู่ในภาคตะวันออกเฉียงเหนือ ถึงแม้แนวโน้มผู้ป่วยรายใหม่จะลดลง แต่สัดส่วนความพิการของผู้ป่วยไม่มีแนวโน้มลดลง สะท้อนให้เห็นถึงการเข้ารับการรักษาที่ล่าช้า ดังนั้นกิจกรรมรณรงค์วันราชประชาสมาสัย ในปี 2566 มุ่งเน้นสร้างความตระหนักรู้ที่ถูกต้องและเร่งรัดการค้นหาผู้ป่วยโรคเรื้อนรายใหม่ในชุมชน โดยเฉพาะอย่างยิ่งในพื้นที่ที่มีรายงานผู้ป่วย ปี 2566 นี้จะเร่งดำเนินการในพื้นที่ 29 จังหวัด รวม 73 อำเภอ มูลนิธิราชประชาสมาสัยในพระบรมราชูปถัมภ์ จะให้การสนับสนุนค่าตอบแทนการค้นพบผู้ป่วยโรคเรื้อนรายใหม่ โดยจะสนับสนุนให้ผู้ที่มารับการตรวจรักษาด้วยตนเอง อสม. หรือประชาชนที่พาผู้ป่วยมารับการตรวจรักษา 1,000 บาทต่อผู้ป่วยรายใหม่ 1 ราย และสนับสนุนแก่ผู้ป่วยรายใหม่รายละ 2,000 บาทด้านนายแพทย์อภิชาต วชิรพันธ์ รองอธิบดีกรมควบคุมโรค กล่าวว่า แม้ปัจจุบันโรคเรื้อนจะไม่มีวัคซีน หรือยาป้องกันโรค แต่มียารักษาโรคที่ได้ผลดี เริ่มรักษาเร็วเท่าไร ความเสี่ยงพิการยิ่งลดลง ขอเชิญชวนประชาชนและหน่วยงานที่เกี่ยวข้อง ร่วมค้นหาผู้ป่วยโรคเรื้อนรายใหม่ ให้ได้รับการตรวจรักษาอย่างถูกต้อง สังเกตจากผิวหนังเป็นวงด่าง สีขาวซีดจาง หรือเป็นผื่นแดง ตุ่มแดง ไม่คัน มีอาการชาบริเวณดังกล่าว นานเกิน 3 เดือน ให้รีบไปพบแพทย์